Dagsorg vir honde skep werk vir jonges met spesiale behoeftes | Maroela Media
'n Dagsorgsentrum vir honde is in Bryanston op die been gebring om werkgeleenthede vir jongmense met spesiale behoeftes te skep.
Die stigter, Tamara Coumbis, het dié sentrum begin toe haar stiefseun, Julian, wat spesiale behoeftes het, gesukkel het om werk te kry ná sy studie. Julian, wat aanvanklik eers vir 'n jaar as vrywilliger by 'n plaaslike hondesentrum gewerk het, het dié soort werk vreeslik geniet en so is die idee vir hul eie besigheid gebore.
In 'n onderhoud met goodthingsguy.com vertel Tamara watter positiewe uitwerking dié soort werk op Julian gehad het. Sy en haar man, Ron, het daarom verlede jaar hul eie dagsorg vir honde begin sodat Julian 'n salaris kon verdien.
"Ons wou nie vir ander mense wag om geleenthede vir Julian te skep nie. En die beste is, nou is daar ook ander jongmense met spesiale behoeftes wat voordeel hieruit trek," sê Tamara.
Nog 'n tak is in Kyalami geopen en skep tans werk vir drie jongmense met spesiale behoeftes, asook twee vrywilligers.
"Die groot aantal jongmense met spesiale behoeftes kan en wíl graag werk. Dit is nie 'n welsynsorganisasie nie maar 'n professionele diens."
Volgens Tamara kry hulle baie goeie terugvoer van kliënte.
Dit is nou n mooi storie en alle sukses vir hulle word toegewens.
Wat 'n pragtige storie, hoop dit sal baie goed gaan met die besigheid en die jongmense! Doen so voort
Dis 'n fantastiese inisiatief! Goed gedoen! Dit is baie moeilik vir jongmense om werk te kry deesdae, en soveel meer vir iemand met spesiale behoeftes. Om vir so 'n persoon 'n waardige werk te bied waar hy/sy werklik 'n betekenisvolle bydrae kan lewer is seker die heel beste waarvoor hulle kan wens. Ek wens julle alle sukses toe!